khistorydata/jeongjo-sjw-relations huggingface dataset:
정조 14년 · 강
平安監司鄭昌聖疏陳病狀乞解藩任賜批許之
정조 14년 · 목
批以旣如是難强則所辭尙云晩矣依施仍敎曰此時關西民事道伯不可一日曠務行部在卽營賑方張箕伯之代今日議薦使之數日內辭朝
정조 14년 · 강
以沈頤之爲平安監司備薦也
정조 14년 · 강
以吏曹判書洪良浩差下有司堂上
정조 14년 · 강
飭諭西北道臣俾流民還集
정조 14년 · 목
敎曰關西上京守令才令當日下送嘉山外又有寧遠倅云方在陰城親側初則欲出代矣更思人甚詳明治亦必然徑遞可惜情理雖如此民事不可不顧使之星火上來仍卽下送後令該曹草記如或遲滯當嚴處以此嚴飭雖以今日大臣筵奏聞之西邑民事極關心此皆邑倅不得其人而民受困苦不奠厥居蕩柝乃爾若使前伯能體朝令不堪任不畏法者勿拘文武果卽遞改俾知懲畏則豈有今曰之酬應乎且聞於筵奏近日流民多是有土有室之類云卽此尤驗守令之無狀新伯旣命數日內辭朝自到任日銳意着眼於此一款莫恤迎送之弊期有警動之效今日賓筵僉議多以遣使安集爲說此則新伯行部在卽旬宣之責姑欲專委道伯追當分遣暗行御史以考勤慢然則安集懷保非道臣守令之急務乎安集與懷保亦有許多般道理先就土着實戶寧其心界按堵而樂業其要亦在不激不隨勿忘勿助無撓無奪今日撫一戶明日慰一材精誠所及中心感結則雖日撻而求其去寧有散而之四之計乎至若顑頷濱死之民張吻伺哺所望不過升勺之救飢苟能飼之如式賙之從厚知去則死不去則生奚暇旋踵於跬步之外而濟活之道亦必易爲力於還民名以邑宰不能救得邑中民命流離之說至登於筵席西邑謂之無守宰可也最可駭最可痛者山邑守宰也俄者大臣擧條批答及以此傳敎先爲星火行會諸道海西之數邑民事無異關西則道伯未知有甚別般措劃而公賑私賑之間迄無登聞亦甚可訝大抵樂歲儲穀所以爲救荒而兩西伯之慳穀如許亦非常情第令廟堂別關嚴飭仍令海伯據實狀聞後卽爲稟處北關事別下傳敎亦卽行會又敎曰北關民事悉委於卿意謂撫摩有方賑貸以時使民不至顚連而流離聞於近日筵席保抱携持自北來者日計十百云秋冬之際困於催科無衣靡室之類轉而之他尙謂之道伯守宰不能盡懷保之責顧今糴政已畢賑事且始實戶可以付還窮民急於就哺而此時流民之甚於歲前豈非理勢事情之外乎苟求其故必有所以才令廟堂關飭諸道從願還送而卿若悉心殫竭豈有今日之酬應乎卿之事不可但以辜負言其委折爲先據實狀聞仍又嚴飭列邑拔例安集萬有一免罪爲事拘之縶之使不得容措則其害反有甚焉竝以此意知悉若使守宰稍有分數料量則邑中民戶寧有不識不知之理乎知而任他如許守宰何異偶人以此以彼宵旴之憂食息奚安方欲別遣繡行以考卿及守宰向後擧行勤慢須先知悉事下諭于北伯
정조 14년 · 강
命曹命楫罷職放送
정조 14년 · 강
承旨金履翼陳疏賜例批
정조 14년 · 목
疏略曰臣向日之疏直不過身在臺閣可言之地耳聞大臣犯分之擧略陳數行之語粗效一日之職而亦不能盡意溯論如向後合辭之爲則臣方愧恧之不暇有何言議之足觀乎罔功之賞人主之所當愼中批之擢聖朝之所稀有今以格外緋玉之榮擧而加之於無氣力蔑風采之人在臣身非不榮感而其爲辱名器而玷聖簡者誠非細故伏願亟賜鐫免
정조 14년 · 강
咸鏡監司李秉模以北關三邑正月初巡分賑形止馳聞
정조 14년 · 목
狀啓以爲明川以南各邑歲前救急及今月初巡分賑緣由己爲馳啓而穩源興三邑之報今纔齊到飢口穀數聞錄于後○穩城府己酉十二月二十二日飢口二百五十二耳麥十五石一斗八升庚戌正月初巡飢口二百五十二折米六石九斗九升慶源府己酉十二月二十一日飢口一千八耳麥二十八石五斗一升同月二十五日飢口一千三百六十六耳麥三十七石十一斗二升零庚戌正月初巡飢口一百七十四折米三石十二斗七升慶興府己酉十月十八日飢口六百五十五耳麥四十三石十斗同月二十八日飢口七百八十七耳麥五十二石七斗十一月初八日飢口八百八十六耳麥五十九石一斗同月十八日飢口八百九十七耳麥五十九石十二斗同月二十八日飢口九百八十九耳麥六十五石十四斗十二月初八日飢口一千二百七十二耳麥八十四石十二斗同月十八日飢口一千二百八十五耳麥八十五石十斗同月二十八日飢口一千三百二十九耳麥八十八石九斗庚戌正月初巡飢口九百四十五折米二十四石九斗五升已上飢口一萬二千九十七各穀六百五十六石五斗二升零
정조 14년 · 강
遣承旨詣宗廟永寧殿奉審摘奸
정조 14년 · 강
召見時原任大臣藥院提調于誠正閣判府事李福源金熤右議政金鍾秀都提調蔡濟恭提調鄭昌順副提調洪明浩
정조 14년 · 목
時原任大臣承候藥院請診故也○判府事李福源曰夜間失火之變實是意外驚動之餘玉候不瑕有損節乎予曰無所損矣福源曰聞是通明殿云何以失火乎予曰必是不愼火之致而暫時盡燃誠怪矣右議政金鍾秀曰聞徐有隣言此是內差備近處云矣予曰果然矣此處甚僻遠蔡判府曾似見之矣判府事金熤曰間數果夥然乎予曰房四間大廳六間矣都提調蔡濟恭曰以基地觀之似爲數百間矣予曰幷計翼廊則過百餘間矣養和堂則壬辰兵燹後只餘此堂矣今番幾乎燃及畢竟免災誠異矣火勢頃刻熾盛非人力所可救熄可謂末如之何而元朝火災實爲警惕處矣熤等曰昨夜驚動之餘今夕誓戒之親行恐或失攝許令替行不勝顒祝矣予曰霎時出臨有何所難而且親祭之誓戒豈可替行耶熤曰聖敎雖如此連爲勞動心甚悶迫矣予曰不必爲慮矣予又曰通明殿此時改建爲難而不改亦不成說矣濟恭曰此堂名旣通明又是大殿則不可不改建雖明年未爲不晩矣予謂鍾秀曰卿之事過矣再昨兩次傳諭何不入來乎鍾秀曰臣之罪孼實由自作而爲日雖久惶恐深切不敢晏然承命矣
정조 14년 · 강
遞承旨金憙以金載瓚代之前望也
정조 14년 · 강
有政吏曹判書洪良浩參判閔鍾顯進
정조 14년 · 목
前同知李聖師加嘉義前參議宋濟魯前府使李檏通政南聚五前僉知徐命瑞前五衛將金弘濟竝加嘉善前持平曹霖前都事李景行前司諫成胤儉前別提沈得彬前宣傳官金大有前參奉李膺擧前牧使朴師沃幼學宋純相加通政聖師以下老職師沃純相侍從臣父年七十也○漢城府中部朝官前同知宋文壁東部朝官前僉使尹衡士庶折衝鄭瑞明等二人西部朝官前同知安國氏等四人南部朝官前僉使鄭趾彬等四人庶人閑良黃碩鎭北部朝官前同知李厚儉庶人良人崔新生京畿廣州士庶閑良洪雪同等三人楊州士庶嘉善金德奉等三人水原士庶嘉善禹拜昌等十四人驪州士庶通政秋莫金等四人坡州士庶閑良金德秀等二人南陽朝官前萬戶洪受澤士庶幼學洪應祚等四人長湍士庶嘉善韓汝冑等十三人豐德庶人保人李戊應等二人通津士庶通政趙興馥等三人竹山士庶折衛金龍海等三人利川士庶出身文時煥等三人楊根士庶嘉善朴斗基等三人高陽士庶嘉善李允九等二人砥平士庶幼學姜允載等五人漣川士庶嘉善徐釰山等八人富平庶人折時衝金時年朔寧庶人良仇尙彬等三人果川庶人保人金世寬陽城士庶折衝姜漢齊等三人積城士庶折衝吳道憲等三人忠淸道靑州士庶將仕郞張大成等三人公州士庶幼學禹九績等二人舒川士庶幼學金綽等二人林川士庶幼學李喜春等二人瑞山士庶幼學柳春蕃等六人文義庶人良人方順己天安士族婦女黃氏庶人良人李忠紀淸風士人幼學張景良沃川士族婦女安氏永同士庶幼學金振亨等三人海美士庶幼學金光國等二人懷德士庶折衝金必五等二人恩津士人幼學白受采結城士人進士徐秉岱連山六人閑良閔成洙大興士庶幼學趙倜等二人泰安庶人通政金世輝尼城士庶通德郞朴師修等二人溫陽士人幼學金宗甲原春道淮陽士庶折衝崔莫福等十二人春川士庶從仕郞李仁基事二人鐵原士族婦女魯氏等二人士庶嘉善金昌迪等八人襄陽士族婦女李氏等二人士庶資憲金俊泰等七人三陟士庶嘉善崔有謙寺三人平海士人幼學權運赫寧越士庶通德郞沈河源等四人洪川士族婦女梁氏士庶嘉義金永佑等十五人楊口士庶嘉善張禮亨等八人麟蹄士庶通德郞沈斗奎等三人蔚珍庶人良人李禮夢等二人通川士族婦女韓氏狼川士族婦女崔氏等二人士庶業武金斗日平昌士庶嘉善金致鳳等二人杆城士族婦女朴氏等二人士庶嘉善全磌秋等五人江陵士庶嘉善金莫男等十四人原州士庶折衝金貴昌等七人黃海道海州朝官前五衛將金光白士庶幼學金漢淸等五人端興庶人閑良李世贊平山士庶嘉善蔡聖調等四人延安士庶幼學鄭澄等二人載寧士庶忠義衛陳永佑等四人遂安士庶閑良李遵三等二人金川庶人折衝金得聲信川士人幼學沈億周鳳山士庶幼學丁道賢等六人新溪士庶閑良金葉昌等二人松禾士庶通政張漢明等二人兔山士人幼學朴昌厚長淵庶人閑良申貴碩谷山士庶幼學韓廷元等六人平安道平壤士庶幼學金致恊等七人義州士庶司果金尙鳳等二人安州士庶幼學李重貴等四人寧邊士庶幼學柳春馨等二人定州士庶幼學康德進等三人江界士庶幼學吳龍漸等二十四人宣川士庶閑良張得釆等二人成川士庶幼學李采一等十二人昌城庶人老軍吳士男等二人朔州士庶幼學鄭弼周等二人肅川士庶幼學朴夏一等五人龜城士庶幼學李宜晟等五人龍川士庶幼學張位奎等五人中和士庶出身尹天猉等二人鐵山士庶幼學李廷碩等二人慈山士庶幼學鄭允命等四人楚山士庶幼學朴興燁等二人咸從士庶幼學洪錫箕等八人价川士庶幼學成益龍等三人嘉山士庶幼學金夏鎭等三人煕川庶人老軍金仁回等二人雲山士庶幼學林鳳鳴等四人博川士庶幼學金錫九等四人渭原士庶通政崔武成等二人寧遠士庶幼學崔斗山等五人德川士庶閑良朴東老等二人順川士庶幼學趙東斌等五人龍崗士庶幼學金鼎世等九人永柔庶人老軍金儉於松等二人甑山士庶幼學金致正等三人順安士庶幼學金俊及等四人江西士爲庶幼學李萬賢等三人陽德士庶幼學崔允好等三人孟山庶人閑良金時永殷山士庶幼學鄭界正等四人江東士庶幼學光祐等三人咸鏡道永興朝官前五衛將金贊冑庶人閑良邊戹梅吉州朝官前權管尹善士庶幼學金世贊等六人茂山朝官前萬戶康相堯士庶閑良金興成等二人穩城朝官前參奉崔濟昌士人通政權時坦慶興朝官前判官金德基安邊士人幼學李俊輝德源廉人折衝吳仁世文川士人幼學鄭禮國高原士庶幼學裴世度等二人咸興士庶幼學車德隆等三人洪原士庶折衝金光得等二人北靑士庶出身宋薛等四人利城庶人出身吳命三端川士庶幼學金兌來等七人明川庶人通政趙元赫鏡城士庶業武金重延等六人慶源士庶幼學韓世江等三人長津士庶幼學魏世明等二人竝老職加資下批婦女封爵
정조 14년 · 강
以安春君烿鄭一祥崔東岳爲都總管洪秉纘爲副總管前望也
정조 14년 · 강
遣承旨馳詣宗廟景慕宮奉審摘奸
정조 14년 · 목
敎曰春展謁先詣太廟次詣南殿次詣景慕宮以此分付各宮展拜當於園行後爲之展拜日子初三四日間當爲之令該曹知悉○敎曰園所展拜以來初八日爲之以此分付又敎曰今番園幸時隨駕營門已有下敎而留陣則禁衛營爲之留營則御營廳爲之弘化門外守總兩營留陣置之總戎使只率入直將校及標下軍通化門外朝房依留營將臣例待令晝察夜巡還宮後退去城外屛門把守依筵敎除之其餘各項擧行竝依頃日下敎擧行事令定例堂上及各該營門知悉又敎曰李判府事領議政留都
정조 14년 · 강
以前校理徐榮輔等差文備郞仍命流民之在部字內願還者令賑廳給糧出付畿營次次遞送
정조 14년 · 목
敎曰今番摘奸備邊郞所爲極爲駭然昨日奉命尙無一言未瑩可知當該備邊郞竝令他司另擇相換前校理徐榮輔尹光顏徐配修金熙朝柳文養令廟堂文備郞啓下如有罷散人敍用仍付軍職使卽分遣五部而自願還鄕者外方旣令給糧交付則京外何間在部字內願還本土者令該廳給糧出付畿營次次遞送事分付
정조 14년 · 강
推忠淸監司權欕兵使金麟瑞
정조 14년 · 목
以守令邊將薦單年月不爲踏印有違格例故也
정조 14년 · 목
以具㢞爲大司憲尹羽烈爲校理沈能翼爲副校理吳載純爲刑曹判書金夢華爲同義禁
정조 14년 · 강
備局進龍旗標旗奉持抄付禁軍節目
정조 14년 · 목
節目一奉持元數二十人中擇其有膂力好身手慣習於奉持者十五人定爲奉持元頻分屬七番禁軍待其有關次次口傳塡差一元禁軍已納馬之類憲或因此淹滯口傳之際彼一此一交互塡額俾無彼此相妨之患一禁軍每番各以奉持二人通同排番於百額之內而如有疾故則以他番奉持互相推移二人恒留番次雖有不時動駕毋或有未及待令之弊一七番奉持十四人外餘一人定爲頭目屬之一番一體入直以爲檢飭各番之地一十五人盡數塡差之後奉持窠有闕則閑散奉持更勿抄入各番禁軍中試取其膂力身手可合者定爲奉持一龍旗標旗旣通同試取則兩旗差備不必別立名色奉持亦爲通同擧行一今此十五人待其口傳始計久勤則當次年條太甚遼闊姑爲添付於日傘道路事知七人之中一次則置之四人之下一次則置之三人之下循次差遣而十五人遷轉後元禁軍爲奉持則更勿添付事知以其元久勤施行一奉持十五人中如有久勤前遭故者待其闋服卽爲口傳於禁軍充額於奉持一依元禁軍例通計前仕一奉持十五人口傳之後年久隨行若當元禁軍久勤次第則勿用事知久勤以禁軍元久勤施行一十五人口傳時奉持隨行十年以上人如有貧不能納馬許給官馬一城內擧動時則步下奉持勿爲待令馬上兼行步下而雖於郊外擧動時外方奉持如例待令而如未及待令馬上步下亦爲兼行步下奉持瑞蔥臺則依甲辰特敎仍爲許赴一未及口傳之前若値動駕之時則姑爲依前擧行而旣不得一齊口傳則不可以已口傳未口傳有所區別一從應參實數推移待令一動駕時龍旗差備之十七兩標旗差備之六兩上下乃是爲渠輩酬賴之資充入禁旅旣得其祿又有久勤事當一倂減除而十五人之一時口傳姑無其路則未口傳之人不得沾祿徒應國役亦甚可矜姑爲仍下以待十五人盡數口傳永爲減除一十五定額外餘數五人付之馬兵官馬窠隨闕塡差一奉持旣入屬禁旅則服色不可用帖裏以禁軍服色戰笠軍服擧行一預差二十八人旣與實差有異且無別般勞勣竝勿論而今番抄擇十五人中或有未及口傳而有頉則姑勿以禁軍抄入預差二十八人中試才塡代
정조 14년 · 목
忠淸監司權欕密啓以爲結城縣監韓奎爀秘報內本縣廣川面鷹巖里居幼學崔德敎以其洞里居前同福縣監李榮運行止殊常等事有所來言聞極驚駭使之以文字書納則其辭意萬萬危懍故粘連踏印秘封上使而李榮運及其弟一運密發將刑差今方掩捕待捉來嚴囚後縣監因卽馳進計料崔德敎則具枷杻嚴囚云矣臣驟見其原情辭語誠不勝萬萬驚顫李榮運一運錫期曹善才鄭豪傑禹傑伊崔德敎等七人急發臣營校卒一倂不時掩捕待其就捕具枷杻嚴囚臣營獄後隨卽陳聞計料崔德敎書納原情一度監封臣帶率軍官出身鄭致伯處齎奉上送以待處分敎曰觀此狀辭卿之擧措何乃疏忽所謂崔哥書納原情語無倫脊元無指的摸索之端其中第一肯綮不過是觀光之行與後翼四寸等同行聞被拿之奇旋卽回馬還家事也執此觀之李榮運有何罪乎細觀而詳究之則崔哥決是挾撼構誣之計否則不出喜事樂禍而旣與驅人惡逆有異則崔哥之反坐亦未必用極律崔德敎爲名人刑配次嚴囚以待處分至於李榮運非但毫無可罪之端名是朝官則不稟逮捕大是妄擧亦關後弊卿則難免重勘今方別下處分榮運則所到處卽爲放送又若李一運以何罪捉來錫期等諸人之捉來又何故也一竝星火分付各於捉來所到處放送後形止狀聞雖以地方官言之擧措之劻㥘處事之失當姑捨是旣非時急之事則馳進營下面說緣由自是事理之當然而乃如是駭怪慌亂如許守宰難恤迎送亦欲處分爲先知悉事回諭
정조 14년 · 강
罷忠淸監司權▣職結城縣監韓奎爀先罷後拿
정조 14년 · 목
敎曰朝廷自有格例一或踰越後弊何言邑人之同里居生者呈訴告訐而徑置彼隻於落科已非法意況曾經朝官自斷囚禁尤涉疏率除非殺獄寧有如許格例原狀啓才已措辭還下送而後弊所關不可無處分忠淸監司權▣亟施罷職之典雖以地方官言之偏聽一邊之訟理擧措極爲駭怪如許守宰難恤迎送當該守令先罷後拿
정조 14년 · 강
御仁政殿行祈穀大祭誓戒
정조 14년 · 목
時至具遠遊冠絳紗袍乘輿出協陽門入仁政門降輿詣版位文武百官分東西行禮讀誓文官吏曹判書洪良浩就位讀誓文訖百官行禮如初乘輿出仁政門入協陽門還內
정조 14년 · 강
命朝參待下敎爲之
정조 14년 · 목
兵曹以初五日仁政門親臨百官朝參取稟敎以旣經誓戒更待下敎爲之
정조 14년 · 강
命陽城縣及慈山府平壤府被燒民家別加顧恤
정조 14년 · 목
京畿監司徐有防狀啓以爲去月二十三日陽城縣民家四十九戶一時燒燼而人物則幸免死亡元恤典先爲題給許䂨私山材木使之結構奠接之意嚴飭於該縣監而本縣雖値空衛旣有兼官則此等民事宜卽馳告兼官登時報營而不此之爲乃於該縣監還官後始爲來告面任座首等竝自臣營從重科治敎曰小邑被燒人戶至於此多方春失所極爲矜愍原恤典外別給穀物殘獨戶身布蕩減其餘民戶停退事分付去月廿三之事今始報來寧有如許道理本邑之去巡營不過一日程則爲道伯者今始聞知己萬萬朦然邑倅雖値在京豈有過五日後始聞之理乎本事之外晩始還官遲滯報來萬萬駭然該縣監待民戶畢構奠接後令該府拿問處之○平安監司鄭昌聖狀啓以爲十二月二十五日平壤府民家十三戶燒燼二十六日慈山府勅庫大同庫惠民庫收租庫合十五間及民家一百二十戶燒燼而人物則幸免爛傷之患發遣褊禆慰諭安頓許䂨私養材木以爲改構之地而恤典則依例題給敎曰歉歲民家之被燒至於一百廿戶之多當寒失所尤爲矜惻原恤典外米布從厚題給應納公物亦令蕩減結構奠接之方另加申飭於該府使處畢奠接形止狀聞俾知朝家別般軫恤之意外此平壤府失火十三戶原恤典外加給穀物事回諭
정조 14년 · 강
有政史曹判書洪良浩進
정조 14년 · 목
因全羅監司應資老人開錄狀啓敎以政官牌招開政老職下批○以鄭民始爲藝文提學○全羅道玉果朝官前郡守尹世英士庶通德郞金永秋等二人南平朝官前僉使黃千一士庶幼學兪煕集等三人全州士庶幼學宋秀明等二人羅州士庶幼學金錫龜等六人南原士庶幼學曾敬遒等二人長興士庶幼學朴東英等三人順天士庶幼學黃麟等九人潭陽士庶閑良鞠希彬等二人茂朱士人折衝鄭世輝靈光士人幼學李聖昌珍島士庶幼學河義奉等五人淳昌士庶幼學金萬華等三人光陽士人將仕卽鄭兌英扶安士庶幼學奇淋等二人成平士庶幼學吳振等二人茂長士庶幼學金白秋等三人務安士庶幼學丁道吾等二人谷城士人幼學徐讚任實士庶幼學金厚弼等五人鎭安庶人閑良金海貴同福士庶幼學柳春建等六人江華府士人幼學韓世興竝老職加資下批
정조 14년 · 강
命除園幸時水原果川饌供
정조 14년 · 목
敎曰如豐德齊厚陵驪州英寧陵幸行及溫幸沿路各邑例有朝夕饌供盡物等措備自先朝驪州幸行時庚午溫幸時皆命除之自京從便輸置擧行況本園擧動每事皆欲省弊者乎自今番擧動水原果川兩邑待令饌供一竝除之一或違越地方官及道伯難免其責本府以新創之地凡百姑未就緖雖試士日豈用南城松都之例乎庚申幸行時以豐德府使之科外供饋處分至嚴此亦仰述之一端且況御供猶勿措備至於諸臣私饋尤豈可擧論竝以此意令廟堂嚴飭行會該道伯及府使處
정조 14년 · 강
命泮村懸房贖限十五日蕩減
정조 14년 · 목
敎曰日前救火時爭先坌集最獨效勞莫如泮中典僕朝家之常時顧恤雖自別渠輩之此等處如許其心極可尙泮村人懸房贖限十五日蕩減疾苦弊瘼仍令館時詢問以奏
정조 14년 · 강
召見同成均徐有隣于重煕堂
정조 14년 · 목
有隣啓言依下敎聚會泮村民人以傳敎辭意詳細布諭詢問疾苦弊瘼則莫不鼓舞攢祝謹爲條陳其一各宮貿奴輩橫挐之弊曾蒙朝家嚴飭幸而少息挽近以來又復如前貿肉之時廉價勒買還爲發賣仍作牟利之計各懸房典僕不能支堪此後肉價無論全部與割肉一依戶曹定例施行俾無操縱之弊云矣敎以向來飭敎何如而猶復不遵弊則自如云若不嚴立科條何以蘇弊參考可據之例劃一磨鍊此後依此貿用一或違越卽自本館草記有隣曰其一近年牛價轉致踊貴非但畏法諸肆受弊故除非春夏間闕屠數呈官補充之事初無一次疊屠之弊而三司禁吏輩每當秋冬之際不禁應禁之私屠誤執慇房陳肉以爲呈課之資一年納贖至於六七百兩之多此後一從本館置簿施行誤執陳肉勒捧贖錢一款另加禁斷云矣敎以此後取見本館井間如有科外橫侵之弊小則報廟堂大則自本館草記有隣曰其一各道監兵營及一二邊邑貿販之弊漸之難支之境故自備局關問便否於各道就其言便處下送典㒒矣年前因各邑濫觴之弊竝與監兵營一二邊邑而防塞泮民生涯轉致倒懸乞蒙天恩依前分送云矣敎以令廟堂稟處有隣曰其一每於謁聖盛擧時治道塡土之役例使五部坊民擧行自年前泮民替當每戶收斂係是無前之役乞依古例復用坊民俾除泮弊云矣敎以令廟堂問於京兆從長稟處有隣曰其一鹽醢廛自是泮人舊業而不幸見奪於江民特蒙天恩獲隧還退之願而貧殘典僕辦錢無路尙未還退乞令戶曹均廳給代條中先爲預下限年報償俾蒙終始之澤云矣敎以令戶曹均廳從長拮据後草記有隣曰其一各軍門巡還軍卒每當深夜之時輒入懸房徵索少不如意則稱以犯夜捉去呈課特賜禁斷永爲除弊云矣敎以聞甚駭然各別痛禁此後懸房內橫侵者以故入人家律施行有隣曰其一昌廛每張折價戶曹四兩司僕三兩七軍門則每張折價一兩五錢事極冤枉此後軍門折價一依戶曹或司僕例施行爲願云矣敎以元非難從之請價本之參差亦甚不均參考戶曹司僕例指一定價事分付有隣曰其一歲時藏牌寔出爲都民之特恩而朝家本意卽是各其家各其洞宰割分食之意初不許市肆間買賣而挽近以來藏牌前私屠狼藉藏牌後則街路列肆甚於懸房各別申禁毋或復踵前習云矣敎以依此各別嚴飭
정조 14년 · 강
命京兆堂郞推考部官拿處
정조 14년 · 목
政院啓言今番修掃時宜令坊民赴役而乃有兩營軍兵及兵曹雇軍代用之命都下衆民莫不感祝卽聞五部各洞任掌輩稱以闕內赴役責出戶丁無丁則索錢已有現發者京兆堂郞及五部官員所當重勘而本院請推之外無可施之罰何以爲之敎以京兆堂郞推考部官拿處而嚴飭一一推給來告該房後捧傳旨
정조 14년 · 강
御春塘臺行歲首犒饋
정조 14년 · 목
具翼善冠袞龍袍陞座閣臣承史侍衛諸臣以下宣饌宣醞軍兵犒饋如例○予謂判尹李文源訓將徐有大曰牙山漕船長廣大小及完不完預爲詳知然後可以分排自舟橋司關問本縣至於節目間事卿等爛議構出此後以露梁作路則爲好耶文源等曰露粱素稱順津路且便近以此作路誠好矣予曰露梁津長廣纔令畿伯送禆尺量卿等亦使幹事人尺量以來以爲酌定之地好矣遠內
정조 14년 · 강
施鎭安大君墓碑石董役人賞典
정조 14년 · 목
京畿監司徐有防以鎭安大君墓碑石竪立後監蕫地方官以下開錄馳啓敎曰地方官豐德府使南履五半熟馬一匹賜給監董營禆賞加營校令該道米布題給幹事邑校帖加成給擧行校吏亦令該道比營校加給米布後形止狀聞事分付○內閣別單碑役時監蕫閣臣原任直提學徐有防檢校直閣李晩秀各兒馬一匹賜給○閣屬官檢書官朴齊家前領議張世經各上弦弓一張賜給○寫字官洪聖恩內外相當職除授洪慶運已遷轉上弦弓一張賜給安福臣等二人書員崔得賢今該曹米布考例參酌題給○書吏金德壽等二人營吏成鳳丈文刻手李德良等九名刀子匠徐七漢等九名石子金福良等二名上直軍士一名令該曹參考可據前例分等施賞
정조 14년 · 강
停慶尙右兵營今春習操
정조 14년 · 목
慶尙右兵使尹得逵狀啓以爲今春習操請令堂稟旨分付敎曰旣經秋操今番則停止事分付
정조 14년 · 강
重推平安監司鄭昌聖
정조 14년 · 목
該監司狀啓以爲本道昨年先後運襦衣三百八十五領紙衣四百領一一以本秤稱量則襦衣絮綿斤重比諸定式或有兩數之加稱紙衣則遠路馱載之際自致磨傷間或有破綻處故更爲縫造使沿路各邑座首次次領運以送而分遣褊禆與各該邑鎭守令邊將眼同摘奸則馬馬海堡襦衣六領紙衣五領內只紙衣二領見存楸坡鎭襦衣九領紙衣七領內只襦衣二領紙衣三領見存從浦鎭襦衣十三領紙衣十三領內只襦衣三領紙衣九領見存上土鎭襦衣十領紙衣十領內只襦衣一領紙衣三領見存夞怪鎭襦衣十八領紙衣十九領內只襦衣一領紙衣五領見存故査問委折則戍卒烽軍等所告以爲襦紙衣自本鎭照數出給而連値綿歉父母妻子將未免凍死之境以此襦衣分作衣袴共爲着身云其情雖可矜爲鎭將者何可全不察飭一任其擅自分裂乎馬馬海堡權管沈益希楸坡鎭萬戶金弘運從浦鎭萬戶李元祥上土鎭僉使南允卨夞怪鎭萬戶許燦等罪狀請竝令該曹稟處敎曰戍卒之襦衣申飭出於軫念呼寒呵凍之苦而聞渠輩換作衣袴莫曰犯罪情實切矜更勿收徵令該道造給邊將等拿處分揀此蓋道伯不能先時周給先時察飭之致今於飭敎之後乃反諉罪於有口不敢言之殘鎭邊將者豈曰盡其責乎當該道臣從重推考又狀啓以爲冬糴纔畢春窮轉甚趁時賑救不容少忽自今月初旬依例開賑而發關知委於尤甚義州等十五邑及之次平壤等十二邑使之精抄其非賑必死之類着意接濟各邑所屬鎭堡亦爲嚴飭之次邑中定州等七邑則抄饑之數不甚夥然故以救急例略給穀物使之賙恤元賑則一月三次排巡每巡無論男女壯則各折米五升老弱則各折米四升磨鍊分給皮各穀則準折以給豆太則以米相代事一從前例擧行饑民口數分賑穀物待各邑報來鱗次登聞計料敎曰雖曰道各異例饑口數爻無一槪見當該道臣推考使之更爲狀聞
정조 14년 · 강
飭關西海西兩道伯優恤被燒民家
정조 14년 · 목
平安監司鄭昌聖狀啓以爲去月三十日平壤民家失火十六戶一時延燒而金召史及其子者斤同俱爲爛死云分給米穀空石以救目前之急許斫私養山木次次結構烟戶雜役一傡除減恤典依例題給敎曰以昨年本道歉荒民家被燒數旣夥然況値除夕之時乎其所顧恤宜拔常格原恤典外令道伯別加周恤畢奠接後形止使之狀聞身役當年條特爲蠲減致死人如有生前身役亦令蕩減事分付○黃海監司李洪載狀啓以爲遂安郡民家失火延燒四十一家而二歲兒亦爲燒死云米穀空石逐戶題給許斫私養山木趁卽改構恤典及燒死人處租一石竝爲題給敎曰昨年本道亦未免歉而臨歲失火民戶至於此多令道伯各別周恤其中殘獨戶公私身役蕩減如有舊還一體蕩減事卽爲行會
정조 14년 · 강
命靑松府使姜游改差
정조 14년 · 목
禁府啓言靑松府定配罪人金宗大逃還物故當該府使拿問處之事有命矣當該府使姜游時在任所請依例拿來允之敎以已遞之官改差政官待開門牌招開政差出
정조 14년 · 강
召見定例堂上沈頤之京畿監司徐有防于重煕堂
정조 14년 · 목
予謂頤之曰定例草本從速構出可也頤之曰科擧定例臣方構草以來矣于覽訖謂頤之曰差備官何以爲之耶有防曰自兵曹似有知委臣營者而尙無皁白矣予曰露梁作路果是便近云耶有防曰非但五里餘稍近五江中最是順津而江之長廣爲二百數十餘把比之纛島所縮爲四十餘把云矣予曰無論甚處更爲尺量以奏子謂頤之曰四館所印信不必持去以本府印推用甚好而衛將所使令亦欲下送耶頤之曰外邑下人想必眩於擧行故有所條奏而至於敎爻欲待下敎擧行矣
정조 14년 · 강
遞承旨申耆以李晩秀代之前望也
정조 14년 · 강
命水原文科試紙用大好紙武科初試貫革排數從便擧行
정조 14년 · 목
敎曰今番水原文科試紙依前例用大好紙事預爲分付武科初試貫革無論八貫革十貫革勿爲取稟從便擧行形止追後狀聞事分付
정조 14년 · 강
有政吏曹判書洪良浩進
정조 14년 · 목
以閔昌爀爲修撰吳載純爲分內局提調李濟萬爲靑松府使呂駿永爲稷山縣監
정조 14년 · 강
命海西百歲老人加給歲饌
정조 14년 · 목
黃海監司李洪載以道內老人歲饌題給馳啓有是命
정조 14년 · 강
命今番園幸隨駕營門以訓局爲之
정조 14년 · 강
以宋載經爲都總管李應爀爲副總管前望也
정조 14년 · 강
命祈穀大祭以攝儀爲之
정조 14년 · 목
敎曰近得外氣難以强作明日祭李以攝儀爲之事分付
정조 14년 · 목
藥院啓請診候議藥敎以決月彌留之餘近日頗越添而此不過一時表氣不必議定湯飮且方擁衾就汗難以引接卿等卑爲退去宜矣藥院再啓命入侍藥院都提調蔡濟恭曰臣等伏承批旨有就汗之敎汗候果何如乎予曰略有汗意而不得浹洽矣濟恭曰我殿下自御極以後於祈穀大祭每歲親臨而未嘗或闕焉今此攝行之命可知聖候之大叚添損臣等之憂慮何可勝達予曰外氣之闖入已有日矣而猶可强作今日則猝然越添不得已有攝享之敎矣濟恭等曰臣等當止宿本院矣予曰卿等之夙夜出入亦所關念止宿無妨矣濟恭等曰臣等伏聞玉音咳嗽尤不勝焦迫之至臣等與諸醫官當朝夕求對以爲診候之地矣予曰臥內稍間鄕等之行步亦云勞矣何必頻數登對乎酬酢亦難不必種種入診矣○因朝廷問安命勿爲問安
정조 14년 · 강
分遣承旨詣社稷及三角木覓漢江奉審摘奸
정조 14년 · 목
藥院請診故也○都提調蔡濟恭等曰汗候及諸症若何予曰寒熱往來頭疼咳嗽最爲難堪矣濟恭曰殿下每於歲初必行展謁而第玉體欠和容俟快復常度之日擇吉動駕而至於園幸亦爲退定以便調攝區區之望也予曰病亦可强何可暫時遲緩乎濟恭曰歲謁不必以元月爲之何可以調攝中勞動乎予曰可以觀勢爲之矣○藥院再啓敎以膈氣比朝樣卿等不必入侍矣
정조 14년 · 강
駕詣禿山山城還次水原府
정조 14년 · 목
御齋殿召見承旨李益運尹行任等敎曰寺址校基登覽後當轉向南山仍詣山城禮兵房承旨外諸臣皆令待候於山城五里地侍衛及先後廂亦令先向果川大路留住訓將率馬兵五十於山城外稍廣處箚住山城中軍門外柢迎又敎曰自園洞口至興仁之門捧上言又敎曰本園地方官水原府使趙心泰豹皮一令監司徐有防虎皮一令竝依例賜給行任頒軍令訖具戎服訖園上奉審乘輿出齋殿從田間小路詣佛寺浮圖舊址看審召曹允植等詢問建寺形便對以峯頂古址建寺六十年仍爲廢壞僧徒皆以田間平地改構南向爲宜云矣命入圖形覽訖改具軍服乘輿至園所洞口命別軍職徐英輔朴思弼拿入敎曰爾等以近密之職莫重宿衛不能輪番遞代昨夜至有全數曠闕之時立法先從爾等爲始宣傳官以下何足責哉命軍職廳下隸一一査出逐送京中英輔等刊名汰去出付訓營使之還宮時江頭回示次待令詣鄕校舊基周覽巡南山而上山外砂麓間間缺剝有插木防汰之處故命園官待來年園幸時更稟以爲補築之地周覽訖從堰邊路至大路降輿乘馬至禿山山城中軍於西門外旗鼓迎接入西門登將臺問庚辰駐駕處所徐有防對曰此下有運籌堂郞庚辰駐駕所云矣仍乘輿至運籌堂命中軍柳爾胄率城中父老及僧徒來待予曰爾等俱以元居之民已成耆耇之人庚辰駐駕時必有瞻望而記憶者其各悉陳也父老等齊奏曰庚辰年溫幸時駕次山城而運籌堂爲宿所臣等擧皆欣瞻羽旄或有躬奉玉音者尙今記有矣予曰伊時事蹟或有記誦者乎父老等齊奏曰駐駕日親問疾若於臣等捐出倉穀而賜之登臨鎭南樓射布一巡連獲四矢翌日朝仍爲進發矣予曰爾等擧皆業農而何以聊生乎如有弊瘼之可言者一一陳達父老等曰或事農業而得免匱乏或業商賈而籍爲生涯又或有任役於山城以料布資生者聖恩所曁歌詠以過矣予問城中戶數對以一百二十八戶又問能射者幾人對以竝本邑將校操弓者合爲三十餘人矣敎曰昔在庚辰溫幸時駐駕山城宿所登鎭南樓臨的一巡連獲四矢召問父老以疾苦今予於三十一年之後臨此城坐此堂召見民人細問故事聞來不覺愴傷在予追述之道豈可無示意之擧入庭父老皆是庚辰年溫幸時厚蒙恩典者不拘僧俗及年齒特加一資城內民戶戶給米包以示是日寓感之意禿山山城中軍柳爾胄相當職陞敍迎接軍校令本道施賞操弓之類趁明日待令得中則當直赴同爲唱榜以此分付又敎曰明日場屋山城人當別設小布此卽追念庚辰舊事之意也仍上鎭南樓敎地方官趙心泰曰此樓記文當製下自本府從便改構宜矣乘輿出西門岸下降輿乘馬還詣水原得中亭召見京畿監司及地方官點下明日文武試官次壯南軒召見判府事徐命善命善啓言近日御乘不備臣於昨冬筵稟入送馬醫司僕金麗輝於節使之行貿來二匹皆性馴步逸自初擬議於直御乘而未及備望尙不得請賞矣今則一匹先經御坐一匹又將入用其在激勸之道金麗輝不可置而不論敎以特爲加資以勸來後命徐英輔朴思弼更爲拿入以遲滯拿入都監行首敎鍊官旋命拿出問英輔等以昨夜環衛闕直之事仍命如前出付訓營使之回還時江頭處分次待令復詣得中亭射的獲四矢命閣臣訓將中軍禁軍別將守禦使水原府使侍射訓將徐有大五中特釋徐英輔等使之如前侍衛該府使以御射得中時待令將校等後錄狀啓敎曰射革得中偶然而射鵠之獲四矢適符庚辰故事此雖微事增我愴慕豈無示意之擧地方官亦參侍射之列園役勤勞勞可紀也內賜金甲一部使之親授待令將校加資已加資人邊將除授軍士等令畿營優給米綿事回諭又敎曰本府御前待令巡牢吹大旗手皆令本道分等施賞各該次知敎鍊官後錄狀聞當以內下筒箇賜給以此下諭于本府使今番本邑吏校等一人兼百工之事放勞無比分三等狀聞則當有賞典以此知悉事一體下諭
정조 14년 · 강
放長城府定配罪人具純
정조 14년 · 강
御得中亭行文武科別試還次果川縣
정조 14년 · 목
具戎服御得中亭設文武科別試試官以下入庭行禮訖文試官蔡濟恭鄭民始徐有隣吳載純洪良浩徐鼎修金載瓉鄭東後李晩秀洪文泳鄭萬始柳文養許晪金祖淳武試官徐命善李▣徐有大柳孝源金益彬趙㠎申義顯以股肱郡爲賦題命水原取三人果川廣州各取一人廣州李德升三下居首吳聖根以果川入格辛德羽金星運趙萬元三人俱以水原入格唱名左議政蔡濟恭曰今此別試時除非三式年入籍居生者無得赴擧事曾有成命而卽聞畿伯言入格五人中三人俱以無籍冒赴云此路一開後弊難防三人幷爲拔去邊遠充軍以爲信朝令祛紛競之地宜矣予曰此科異於他科旣已唱名旋又拔去豈非難處乎雖云無籍若是築室居生則宜有闊狹之道卿等以爲如何判府事徐命善曰旣有成命則儒生之冒赴合置當律豈可闊狹乎濟恭曰年前南漢別試時尹永儀有一式年戶籍而亦旣拔去今不可異同矣予曰卿等之言雖如此此科與南漢科亦有異諸宰之意何如諸宰齊奏曰朝令不可不信決難寬恕矣大司諫洪文泳啓言科場法意何等至嚴而今此入格中三人初不入籍肆然冒赴其在嚴科規社後弊之道不可置而不論請辛德羽金星運趙萬元幷拔去原榜依法典充軍只命拔去仍敎德羽等曰爾等無籍而冒赴諸臣據法爭之且聞多士中物情紛紜故不得不拔去而矜隣極矣須各努力以圖後科更取李履熙李瑞朝李運行武取李光春等一百七十五人唱名訖予曰李運行家屢世移葬雖出於不得已而慮或有害每切耿耿筮仕未久又復登第爲之可嘉仍謂濟恭等曰初榜有故再考而得運行豈非天耶且光敎之李得參此榜此亦理也仍命放榜放榜陳賀如儀武士有冒受紅牌者付本府治罪敎曰新恩政事當日爲之還御壯南軒改具平戎服乘轎出行宮敎承旨尹行任曰昨命本府使率父老待令矣果已來待耶行任曰本府使以導轎先詣而父老姑未來待云矣敎曰承旨落後招集父老諭以是鄕卽予幸梓之鄕也顧恤元元之心有倍於他方此搬移之時必多騷擾之嘆凡所以爲弊之源爲利之方使之一一陳之詳聞後復命於駕到處可也仍爲進發行到數里許有兩西東北流民數十餘人命餉色提調徐有隣入侍分給各人錢一兩布一疋其尤甚懸鶉之類各給木一疋敎曰爾等昨年還上果已畢納乎對以或納或未納敎以爾等如此如爾者必多眞所謂見牛未見羊也爾等還穀之未納者特令蕩減分付各道給糧護送今年身布襍役一竝除減又自賑廳別成帖文以給還鄕之後似無侵漁之端須卽下去安土奠居可也至果川縣召見本邑縣監李命杰命杰啓言本邑民戶只是三千三百七十戶而除班戶及諸般襍頉應役之戶不過一千七八百戶通計良私軍額則爲二千七十七戶以此民戶較彼軍丁太不相當之中守總兩營及巡營保人厥數甚多軍額實無塡充之道隣族每患難支蓋其保人之役比元軍稍歇而近京之民不難於投托故也案付軍額綠此無以充數三營保人一竝移定於有裕邑則可除難支之弊此與移送元軍有異故敢此仰達矣敎以令廟堂稟處又啓言本縣處於三南初站罪人往來實爲頻數而所騎馬匹及護送軍人不得不責之民戶一年所費通計爲累百兩如得還米一千石耗條付之本縣則可除民弊矣敎以令道伯稟處又啓言尙衣院奴婢爲十三口而若有物故則本院輒靳頉下不得不侵徵者爲三名矣敎以特爲蕩減○敎曰今番園所植木六邑優劣姑難知之欲待來年幸行有所勸懲令畿伯知悉來年展拜行巡山時提稟其中果川最劣以其宿所地方事力有所不逮姑且分揀本府之用外村民力雇價亦太少此亦未妥欲爲更觀前頭以此意下諭勤慢勸懲雖在守宰至於校吏事役勞苦宜先施賞令各該地方米布間分給後錄狀聞事一體下諭又敎曰近以傳聞推之園屬已爲弊端而雖以昨日留宿時觀之首守僕橫竹於紅箭門外至近之地不知園官又不知本官如許頑民不可不嚴懲今姑參酌此後園官知悉各別束濕又或不循穀率園官難免其責又以守護軍言之昨日摘奸時敺打邑吏云寧有如許民習地方官朝家亦所禮待古有肅拜單子還給之例如渠軍伍乎敺打邑吏守護軍令地方官査出捉來嚴治狀聞此後無論守僕守護軍一或不恭於地方官作弊於邑屬地方官捉來嚴治大則狀聞園所近處田畓耕作之除及居民等處若有一毫作弊亦令地方官隨現捉來重治以此意令地方官知悉此後摘奸若有現發則不能檢飭之園官姑無論朝令之下掩置之地方官安得辭其責乎一體知悉又敎曰今幸周覽本府新治官廨雖成規模民家未就頭緖其中所謂若爾造舍者非窨非卡則似蝸殼似蟹匡以今所料度屋閭之櫛比街卷之繁庶儼然爲畿輔大都會固難期以時月若不別講另究其興勸萃集之方予豈可便心而弛思乎還駕之日駐轎召問父老民之雖雖不知所對新治之勝於舊邑惟在朝家措劃廟堂之臣十分商確賓對時敷奏大抵欲募入則宜先制產欲制產則宜先悅其心樂其生太上經界其次懋遷反復思惟無出於二者園所局內外新屬土地地價過於撙節民情不無抑鬱云此則地方官別般査出優加拮据而稍待完聚定居又使力作之外更售手販之益則將有比屋改觀之效進住宿次餘意憧憧玆又呼燭申諭地方官祗受後聚會父老一一曉告小民易爲力如右則或可安頓大民受廛之願非可指的而臼勒地方官依筵敎亦卽傳知以副予爲本府士民綣綣懃懃之苦心至意事下諭于本道監司水原府使又敎曰此傳敎揭板又以眞諺翻謄分給邑底人民元傳敎中土價事不可不卽爲添給與道伯相議爲之曹允植明日上送待下去卽爲擧行手販事卽府使筵奏之事也此則錢貨稍待完聚區劃次依筵敎傳知事卽富民之願入而造成瓦家廣占土地使邑底櫛比俾小民沾漑其功其勞當有所另酬至於士族若能或瓦或芧眞箇築居以爲永居而挈眷買庄者不拘入籍之限亦不拘設科元規當自數年內以後或於駐宿時只邑底儒武居入設試文武試技儒生則或一二人二三人當賜直赴武士則從矢數竝許直赴如是而占科之後便卽移去或有家而不爲居生則是豈特自歸欺君之科雖已通籍亦當拔去或嚴勘此亦不可不知此一款各別傳知於京外遠近紙尾書下一通錄送道伯處
정조 14년 · 목
書下果川東軒扁額曰當林軒內衛扁額曰穩穩舍命刻揭召見左相蔡濟恭先是戎服貼裏文蔭官則襞積皆細直至下純前後幅不相連至是禁之具軍服出富林軒乘馬行數里見有流民數十人召給錢木布慰諭竝如昨日未至江頭五里許改具戎服至江頭入幕次宣饌於侍衛諸臣訖乘馬渡浮橋命諸新恩竝先詣歷臨關王廟行再拜禮命守直官邊將除授守僕等令該曹米布題給入興仁之門至梨峴召見留都大臣李福源至弘化門外召見諸新恩入弘化門由建陽門協陽門還內
정조 14년 · 강
致祭于昌嬪墓及故相鄭太和等墓靑海伯祠
정조 14년 · 목
敎曰輦路入矚昌嬪墓遣判敦寧致祭祭文當製下○敎曰過牛服川聞有故判書靖平公成石璘墓在路傍令地方官待香祝下送致祭事分付敎曰故忠臣贈判書李福男墓地在路傍豈可無表異之擧遣禮官特爲致祭因此又聞之故僉正車天輅墓在縣東云文章之外且有殊勞年前捜訪遺集尙在閣中令內閣知悉斯速入印與李福男子孫令該曹訪問以啓適因憩馬問前林云是故忠穆公李尙▣山地亦令遣官致祭○敎曰故相翼憲公鄭太和山地在近處還官後遣承旨致祭○敎曰今聞靑海伯祠在水原地先朝溫幸特命致祭推入畵像下御製贊云其在追述之道豈可闕焉遣官致祭仍令本官修葺後使之狀聞○承旨李祖承啓言故靖平公成石璘墓致祭事命下矣追後聞之則墓在果川者卽靖平公成石因而成石璘則諡爲文靖墓在抱川地而邑誌中名字誤書有此致祭之命故敢達矣敎以置之○禮曹啓言水原地靑海伯祠遣官致祭日子則今十八日祗受云執事官請令本道差定敎曰以地方官爲獻官以除廚傳之弊又啓言果川地故忠臣贈判書李福男墓遣禮官致祭日子則今二十日祗受云執事官請令本道差定敎曰執事官以畿驛察訪爲之以除守令曠官之弊又啓言廣州地故忠穆公李尙▣墓遣官致祭日子則今十七日祗受云執事官請令本道差定敎曰日子以二十日爲之獻官贈判書李福男墓進去禮官同爲進去執事官以畿驛察訪爲之以除守令曠官之弊又啓言果川地故相翼憲公鄭太和墓遣承旨致祭日子則今十六日祗受云執事官請令本道差定敎曰執事官以畿驛察訪差定以除守令曠官之弊又啓言果川地昌嬪墓遣判敦寧致祭日子今十八日爲吉云執事官請令本道差定敎曰執事官大祝外以畿驛察訪差定以除守令曠官之弊
정조 14년 · 강
命廟堂矯捄靑松府糴弊
정조 14년 · 목
慶尙監司李祖源以靑松府使李濟萬到任馳啓敎曰昨於輦路招致本邑民人詳問弊瘼本邑民弊之最甚者一曰糶糴之弊二曰糶糴之弊分之爲弊裒益固非難事而捧之爲弊尤豈泛看前後筵席屢發此事年前亦有枚擧申飭之擧而伊後未聞釐弊昨日民人之言又如此若不別般矯弊是朝家欺小民以此廟堂知悉與曾經道伯守令人商確矯捄之方明日草記稟處使分時捧時之積弊期於快祛嶺南一道還弊殆乎無邑不然云而先從筵席登聞之處隨聞努力則是亦得尺爲尺豈不有補於民事仍以行會該道令地方官聚會民人先卽曉諭雖於草記批下之後如有別般意見枚報道臣以爲狀聞之地事分付
정조 14년 · 강
命長興府使具紞仍任前職
정조 14년 · 목
長興府使以具紞首擬以入至是批下仍敎曰近日堂下武弁之積滯可悶初欲改望而未果今日肅單徑先例答當該司謁推考原望筒勿施具紞仍任前職待他窠差送本邑自是難治各別擇差下送
정조 14년 · 목
敎曰錦伯辭朝連直齋日當許久遲滯云宜念夫馬久留之弊勿拘數日內爲之事分付
정조 14년 · 강
命今榜文及第李運行武出身李性林明月政調用
정조 14년 · 목
敎曰今榜文及第李運行卽光敎之李也八達主人其先世殊異之績姑勿論昨年因新治鄕校占基其家移世葬之地而渠能大闡於此科事若不偶聞年過五十例出六品云郞署明日政調用使之謝恩後下去武出身李性林卽府使運昌之子身手氣骨亦爲全榜之最初仕亦令明日政調用○敎曰上京文武新恩下去時令畿營給糧資事分付
정조 14년 · 강
命春到記後更稟儒生殿講
정조 14년 · 강
命司僕僉正宋持敬拿處分揀
정조 14년 · 목
因拿處傳旨有是命
정조 14년 · 강
以金憙李得臣趙▣德爲承旨前望也
정조 14년 · 강
命園行時記過竝蕩滌
정조 14년 · 강
命廟堂議谷山縣移粟之政
정조 14년 · 목
承旨申耆啓言臣於谷山事竊有所憂悶者敢此仰達矣大扺賑政專靠還穀而本縣穀總不過萬石常年糶糴尙云不足報營加分留庫絕少況玆歉歲除却還戶所授實無俵賑之資移粟之政不容少緩而本縣處在三道交會之地道內隣邑雖有遂安新溪兩縣被災旣同還穀無多此外諸邑道里隔遠轉輸無路關西一道雖値荒年常時穀簿或有餘裕他道移轉亦多已例不可不及今講究以紓西民危急之憂矣敎以令廟堂稟處
정조 14년 · 강
漢城府以過期未婚葬之類別單書入
정조 14년 · 목
敎曰嚴飭各部隨卽分給
정조 14년 · 목
因藥院請診啓辭敎以慈殿慈宮氣候一樣卿等不必入侍矣
정조 14년 · 강
敍前右相金鍾秀
정조 14년 · 목
敎曰昨於杻峴見一泥首伏在田間者意謂鄕曲人士不識柢迎規例云而駕過之後猶以爲訝問于承宣對以前右相大扺向來事無論本心之如何在他大臣則豈必如是迫切而以前右相之故責備過重以彼恩遇有此事端則處分非重伊輕況今爲日稍久情理自異而其在敬禮與體諒之道不可一味任置前右議政金鍾秀敍用大臣置處政事當日爲之
정조 14년 · 강
命惠堂訓將董撤舟橋
정조 14년 · 목
舟橋司啓言舟橋自今日撤排矣各鎭兵防船以預待將吏涉格使之領還私船出給各其船主浮橋什物中借用者還送各該營該司貿用者仍屬本司敎以有司堂上與訓將及惠堂徐有隣出去服同擧行而昨日召問時已以京外待令將校軍卒船人及各邑監色以下從日子多寡使之成册修納而不可無施惠之擧以此曉諭渠輩各船還歸日子爲先書入
정조 14년 · 강
命園幸隨駕軍兵試放分給乾犒饋
정조 14년 · 목
敎曰今番隨駕挾輦軍三明日訓將與亞將進詣北營試放邊一中以上別單書入龍虎營訓鍊都監京畿監營招搖旗軍駕前駕後旗手及御前大旗手亦爲試放幾皆騎馬與挾輦軍之步行有異邊二中以上別單書入都監別破陣如入衛內一體試放邊二中以上書入封書往來塘馬馬兵騎士令該營木一疋施賞○兵曹以顯隆園幸行後犒饋一款置之啓敎曰春秋一次外雖無擧行之例百餘里程途五六日往返每見校卒之騎者憊步者疲若已之憊若已之疲而行路宿站一風一雨無非爲渠輩關心及其穩旋之後竝與乾犒饋而不爲則何以表爲渠輩多幸之意乎然本園幸行凡事務從節略此豈惜費而然乎此後每歲春秋若園幸居先則乾犒饋先爲依例分給但勿疊授於後幸若未經前幸者不必拘此依此定式今番乾犒饋卽爲依例分給事分付
정조 14년 · 강
命領議政金熤看病御醫姑爲還來
정조 14년 · 목
御醫李完白書啓略曰領議政金熤病症更爲看審則外氣盡解而本症浮漲一樣無減膈滿喘捉等症苦歇無常脈度之弦緊亦無動靜主家以爲病非時月內可差之病藥亦從前例用之藥而王人之久留病所萬萬惶憫如添一症屢勸罷歸矣敎以人蔘二兩更送爾則姑爲還來往來看病
정조 14년 · 강
命抄啓文臣宋祥㾾等拿處
정조 14년 · 목
敎曰朝廷之上體例爲重近來百隸怠慢取便成習便服赴公猶且申禁況堂上堂下有實軍職者以便服柢迎作一謬例視以爲應事事之駭然莫此爲甚旣往雖不追勘此後自政府各別嚴飭隨現論勘至於抄啓文臣莫非新進年少之人則其所小心宜倍他人況皆有軍銜罷散者亦皆權付則豈敢以便服柢迎舊選文臣之如許犯科曾有處分則渠輩尤豈可更犯以抄啓文臣便服柢迎之人令該房査出竝令該府拿問處之以懲日後○禁府以宋祥㾾張錫胤李相璜尹永僖尹光顏沈象奎金履喬沈能迪安廷善李東冕金羲淳丁若鏞拿囚啓
정조 14년 · 목
敎曰昨見上言一張卽水原民而頗有語及本倅者一曰雇價之不厚也二曰民隱之不察也雇價優給旣有飭敎民隱軫念何待渠言毋論本事之虛實以邑民告官長民習萬萬痛惡朝家雖不明見萬里本地方守令之事小民之弊寧或泛忽乎大抵此路一開大關風化原上言封送卿其捉來重治以礪民俗事下諭于京畿監司○敎曰擊錚供辭刑曹則令次堂今日捧入京畿則果川廣州地方則道伯今日內捧入水原地方則以其程途之稍遠已令地方官捧供直狀啓使之定式此意知悉定式擧行事分付畿營
정조 14년 · 강
左承旨李得臣陳疏賜批尋補熙川郡守
정조 14년 · 목
得臣陳疏略曰臣於昨冬待罪憲職周旋不敏人言屢至驚惶慚恧殆欲無生噫賊驥之萬戮猶輕朝野一心婦孺同辭臣亦有秉彛矣沫血張膽寧後於人而當初陳章旣在於兇疏未及見之前翌日出肅差遲於簡通已謹悉之後情雖無妄事涉溺職輕勘之目緩討之斥人固宜有其言臣亦受以爲罪嶺海之請猶屬薄勘而我殿下昭釋備至恩遞繼降雖臣自謀何以加此臣屛伏荒郊自訟愆尤不意銀臺特除遽下此除聞命驚惶不覺感淚之被面恩召之下何敢爲屢違之計而顧臣所遭有關廉防官職去就初無可論伏乞削臣職名仍治臣罪批以業已洞悉卿其勿辭行公又敎曰左承旨批下牌招察任得臣違召敎曰昨日屢違已過矣今於承此之後又復違牌亦甚駭然熙川郡守除授當日辭朝
정조 14년 · 강
有政吏曹參判閔鍾顯兵曹判書李▣進
정조 14년 · 목
以權裕爲承旨洪檍爲大司憲洪樂性爲內醫院都提調徐有隣爲提調元永胄爲長興府使宋銓爲執義洪聖淵爲大司諫李普天爲司諫金光岳爲獻納丁志元朴東俊爲正言○敎曰新榜中李瑞朝年過六十例出六品今日政郞署一體調用時無現窠兩司中在外人許遞其代差出待下批牌招一體署經○以李運行李瑞朝爲兵曹佐郞金鍾秀單付判府事李性林爲宣傳官李源亨爲部將金益彬爲全羅左水使○敎曰太驟聞是親年限滿水使金益彬仍任前職今日政更爲差代待下批一兩日內辭朝○以卞至健爲全羅左水使○前僉知李弘稷加嘉善前縣監魚史弼加通政幼學金慶麟朴重赫竝加通政因特敎也
정조 14년 · 강
命舊還分排以最近年條爲之仍著爲式
정조 14년 · 목
敎曰昨因上言判下已料其廟堂之不善擧行問于本司果然大抵舊還之分數徵捧徒滋奸僞之容間而以存羊之義雖不得不許施若就最久條混捧則其弊爲尤甚近年特軫是弊每於諸道分俵之時必以最近年條收捧措辭行會之意已有年前筵敎則昨年舊還分排不言最近二字以致諸道之復襲舊例此等事不能事事致煩提敎有司之責固如是乎當該發關有司堂上從重推考藩任遞歸未久則筵敎之未及聞知猶或無怪而首有司之不卽提醒僚堂難免其責亦爲推考自今更爲定式舊還分排或無廟堂知委皆以最近年條爲之事行會諸道仍令各該地方官曉諭民人俾各知之無或有混納之弊廟堂發關時亦必枚擧措辭事嚴飭有司堂上
정조 14년 · 강
賑廳以三道流民領付高陽等邑啓
정조 14년 · 목
賑恤廳啓言依下敎果川縣領付流民黃海道十三名平安道十九名原春道六名合三十八名壯每名米三斗弱每名米二斗分給帖文依例成給後出付畿營將校使之領付初到站高陽楊州等邑次次護送
정조 14년 · 목
吏曹啓言因政院啓辭守令應薦不薦人令該曹察推事允下矣行副司直權導尹蓍東宋載經李敬養鄭景淳趙尙鎭李堉李普溫宋濟魯敦寧都正趙鎭寬咸春君李昌運完川君李明奎完昌君李彦章行副司直李敬懋行副護軍李彦熙南兵使李文德尙州牧使吳在文仁同府使南有寬昌城府使申鴻周楚山府使李邦榮鐵山府使朴光遇江陵縣監洪檢應薦不薦請竝推考允之◯兵曹啓言因政院啓辭邊將應薦不薦人令該曹察推事允下矣行副司直權導宋載經尹蓍東咸春君李昌運行副司直李敬養趙尙鎭李堉李普溫鄭景淳李敬懋行副護軍李晟李樸徐赫修具明遠金弘濟同知中樞府事辛錫箕慶尙左兵使李源昌城府使申鴻周楚山府使李邦榮淮陽府使韓晩裕淸州牧使李趾光尙州牧使吳在文豊德府使南履五長湍府使李運昌鐵山府使朴光遇應薦不薦請竝推考允之
정조 14년 · 강
領敦寧洪樂性以病闕迎送起居之禮陳箚引罪賜批
정조 14년 · 목
批以未參何傷卿其安心勿辭仍命遣史官傳諭
정조 14년 · 강
應敎鄭萬始副應敎柳文養等陳箚請施儒生金星運趙萬元辛德羽等絕島充軍之律賜批
정조 14년 · 목
批以三儒之無籍冒赴焉逭當律而臺批之只令拔去蓋出顧諟科名所請不允
정조 14년 · 강
忠淸監司鄭存中陳疏乞歷省先壠賜例批
정조 14년 · 강
副司直金思穆疏辭新資賜例批
정조 14년 · 강
刑曹參判金魯永參議李敬一等上疏賜批
정조 14년 · 목
疏略曰臣等伏見金浦郡童蒙權彭興閑良金重觀等上言判下者有權一彦金慶渙等放送之命臣等竊不勝憂慨之至(刀削)道臣之刑配鄕色事理當然伏乞特寢權一彦等放送之命敎以上疏還給依下敎卽爲擧行
정조 14년 · 강
掌令崔景岳上疏賜批
정조 14년 · 강
慶尙道儒生蔡思玄等二百八十五人上疏賜批
정조 14년 · 목
疏略曰世宗朝名相文敬公許稠卽王家之蓍龜士林之山斗而其經濟之功表準之德亶合俎豆之報宜蒙崇奬之典而道內河陽縣琴湖書院卽其尸祝之所也百年遺祠雖伸士林尊慕之誠二字華額尙遲朝家崇報之典斯豈非昭代之闕章多士之觖望乎近者竊伏聞翼成公黃喜尙州院宇因道儒疏請卽降賜額之命夫黃許一體也今於一體之臣宜不當有二而矧玆河陽乃是稠貫鄕而爲平生杖屨之所則士林處奉之所以必於此而朝家宣額之典似亦不可已也伏乞亟命有司特頒恩額批以黃翼成許文敬一體相業塗人耳目祠院之尙無扁號可謂欠事況年前旣許於翼成之院今於文敬何可一許一斳乎所請依施
정조 14년 · 강
慶尙道儒生李述賢等二百二十五人上疏賜批
정조 14년 · 목
疏略曰慶州故吏曹判書景節公孫仲暾卽中廟朝名臣也出入於文忠公臣金宗直之門早登賢科薦入翰苑値燕山朝以言獲罪酷被拷掠及至靖國之後始乃起廢出試州郡尙州之民立碑頌之又立生祠四典方岳氷蘗自勵累長憲府奸邪屛息中廟乙亥與忠貞公臣金詮文節公臣趙元紀諸人俱以淸白陞秩又於乙酉以都憲疏上五條載於國朝寶鑑戊申史禍之後皆以文字爲戒故雖無遺集之傳後而中宗己丑賜祭文曰律己之學範世之規文正公臣李荇以爲學篤行修存中發外文翼公臣鄭光弼以爲江海弘量山岳偉器其他諸人贊美之語不可盡記又況先正臣文元公李彦廸以妹子自幼受學卒成東方大儒觀於先正臣文純公李滉文憲公臣奇大升文懿公臣盧守愼所撰文元公行狀碑文等書無不逐條詳錄仲暾天資之美學問之正可見於百載之下矣肅廟乙亥道內多士建院于東江之上此是仲暾桑梓之鄕也第惟㻢額未頒豈非聖世之闕典此臣等所以伏閤而請者伏乞特命該司爰擧頒額之典以光斯文批以除非若西磵之祠翼成之院拔例宣額之擧豈可輕議爾等退修學業
정조 14년 · 강
坡州儒生鄭在簡等一百八十九人上疏賜批
정조 14년 · 목
疏略曰臣等所居之地卽畿內坡州而至今鄕塾之間猶知孝悌忠信之爲良知茶飯者寔賴於先正臣忠肅公白仁傑文成公李珥文簡公成渾三先生之道德行誼薫陶瀜液入人者深故耳惟此三賢生竝一世旣歿之後各設數間之廟忠肅俎豆之所在月籠山休巖之下休巖卽忠肅之所取號者也文成則累世墳山在於紫雲山下文簡則一生棲息卽是坡山村中故各就杖屨之地以盡尊祀之道而棟宇旣建一番士流間生新議以爲聽松休菴栗谷牛溪四先生德業之盛同鄕竝出事旣不偶一祠合享於禮則然遂占本州之虎溪一區地營立祠院以爲四先生祠版次第奉安之計遂撤月籠之役移成虎溪之院聽松卽成渾考守琛之號栗谷牛溪卽李珥成渾之號也伊時文成忠肅合享於虎溪至若文貞公父子祠版則子孫議以爲坡山卽杖屨所也不可移奉遂未竝享其後虎溪書院未免頹圮則士論又以爲四賢旣未同祭無寧各就舊址文成位版遷奉紫雲之祠忠肅則禮當移配於月籠舊址而事力未逮姑且權奉於坡山院中與聽松東西對座以成賓主之位此乃先正臣宋時烈所定之禮也大扺忠肅公之初享虎溪後移坡山雖不害爲鄕賢同祭之義若比紫坡兩院之各就舊居獨專其尊則不能無歉向在乙巳成文貞之弟節孝守琮之追配坡院也其新享序列當在聽松之次而及其位版排定之際乃躋於忠肅之上倒置賓主師友之座而不導文正所定之禮故臣等疏請釐正未蒙允可故略聚材具遂就月峯下舊基建立數間屋子先生祠版將爲移奉呈書春曹春曹亦以極當爲題矣玆敢聯籲乞命有司特宣二字之額批以更建獨非新創合享豈可分設乎李先正之平生苦心在於調停二字況與成先正學業交契如理氣之元不相離則忽因位次之携貳乃敢擅自分合若使先正有知以兩院之儒謂吾徒乎非吾徒乎不聞則已事旣登徹豈賜例批乎任其移妥與徑先移妥者均得罪於兩先正祠院還合位次從舊兩院首倡之儒爲先停擧爾等退修學業
정조 14년 · 강
全羅道儒生朴泰奎等二百七十三人上疏賜批
정조 14년 · 목
疏略曰臣等之道內扶安縣有道東書院卽麗朝文貞公金坵俎豆之所也此已創建於皇明嘉靖甲午而至于先朝丙午乃以贈領議政忠正公洪翼漢追配焉蓋以文貞公杖屨之所憩也忠正公遺愛之所寓也然則本縣之置是院者豈等閑祭社之比哉坵之道學文章卽其餘事蓋當勝國之除文敎未敷而異端肆行則獨扶正斥邪丕闡正學蔚然爲百世師表權臣崔沆請跋圓覺經坵守正不撓以詩譏斥沆乃銜之左遷於濟州通判胡元使价之出來也亂臣康允紹亦以胡服自比客使而見王不拜故坵劾之其時象胥微賤語多詿誤故特爲建議遂置通文館使文官明習漢語晚與學徒講明道學討論性理而憂道失傳嘗著傳衣鉢啓以謝金仁鏡其所以繼往開來者尤豈不猗歟盛哉是以先正文成公李珥稱其累善積功文正公宋時烈贊以名賢著於碑文至若忠正公洪翼漢卽三學士之一而大明之忠臣我東之烈士其節義炳烺日星昭垂臣等不必更加論列彼以道學此以忠節且以進士崔秀孫之學行卓異同享一院必祀百世則賜額固宜也伏願亟賜額號批以疊額旣有先朝禁令爾等退修學業
정조 14년 · 강
遣承旨詣弘陵奉審摘奸局內諸陵一體奉審遣承旨詣宗廟景慕宮奉審摘奸
정조 14년 · 강
以判尹李文源副司直金思穆差備局有司堂上
정조 14년 · 강
遞承旨權裕以徐郁修代之前望也
정조 14년 · 강
諭水原府使趙心泰
정조 14년 · 목
心泰以毆打色吏園軍李成根決杖三十度放送馳啓敎以李成根豈可杖治而已乎卿之柔善每若此此後少加剛果事回諭于水原府使
정조 14년 · 강
召見京畿監司徐有防于重熙堂
정조 14년 · 목
有防啓言此果川縣監李命杰所啓也本縣處於三南初站罪人往來實爲頻數而所騎馬匹及護送軍人他無出處不得不責之民戶而通計一年所費不啻屢百兩如得還未一千石耗條付之本縣俾得責應之資則可除民弊事令道伯稟處事命下矣本縣事勢誠如所奏別般矯捄在所不已而會付還穀自來不敷之中至於米條尤爲不足千石耗之從此辦出非所可論臣意則每年加分耗條中毋論租太限一百五十石劃付本縣以爲責應之資而如非加分之年則元還耗中稱此數取用恐合事宜敢此仰達矣從之
정조 14년 · 목
該監司狀啓以爲西北流民之來接境內者依關辭各別搜訪則男女竝爲十八口以傳敎內辭意詳細曉諭則皆願還歸故土故饋飯護送所饋糧米數爻則流民還送了畢後修成册上送于賑恤廳計料敎曰嚴飭善爲護送俾無始勤終怠之歎事回諭于東伯亦爲下諭于畿伯湖西則尙無一言何也自處以已遞如是泛忽乎此意下諭
정조 14년 · 강
召見下直守令于誠正閣
정조 14년 · 강
命宣傳官申義顯等待殿座時分等勘處
정조 14년 · 목
兵曹以宣傳官申義顯許彬尹恒儉身病猝重呈狀乞遞啓請改差敎以來頭殿座時拿入分等勘處此草記姑爲勿施
정조 14년 · 강
賑廳以四道流民出付畿營護送啓
정조 14년 · 목
賑廳啓言依下敎水原府領付流民黃海道四名平安道三名原春道八名咸鏡道三名合十八名壯每名米三斗弱每名米二斗分給帖文依例成給後出付畿營將校使之領付初到站高陽楊州等邑次次護送敎以各別嚴飭善爲護送俾無不勤之弊
정조 14년 · 강
持平柳畊李儒修避嫌賜批
정조 14년 · 목
畊等啓言昨伏見傳敎下者以抄啓文臣便服祗迎事誨責截嚴至有拿處之命臣等於伊日適在見職未肅之前只循常例便服柢迎名忝抄啓身自犯科豈可以職名之有異晏然獨逭也哉請命遞斥臣等之職批以與已肅拜稍間勿辭亦勿退待
정조 14년 · 목
因都囚徒敎曰李謙彬李熽考律草記勘放宋祥濂張錫胤李相璜尹永僖沈象奎金履喬沈能廸安廷善李東冕金羲淳丁若鏞尹光顏徐有聞放
정조 14년 · 강
判下上言二百七十度于各該司
정조 14년 · 강
刑曹以擊錚人等原情回啓
정조 14년 · 강
京畿監司徐有防水原府使趙心泰以擊錚人捧供馳啓
정조 14년 · 강
平安前監司鄭昌聖以正月終巡分賑飢口穀數馳啓